Faf ŉ held, maar sou dit in SA gebeur het?Faf de Klerk, held van die Sales Sharks. (Foto: GB Jordaan) Nóg ŉ weeskind van Suid-Afrikaanse rugby, nóg ŉ held oorsee. Wanneer Faf de Klerk Sondagoggend wakker word, is dit as die Sale Sharks se held. Dié oud-skrumskakel van die Lions en die Springbokke was Saterdag die spil van die Sharks se oorwinning van 30-29 oor Harlequins in die Engelse Premierliga. Hy het ŉ doelskop oorgeklits en die wenstrafdoel kort voor die einde deurgejaag. Is dit nie waaroor enige rugbyspeler droom nie? Is dit nie wat enige rugbyspeler wil hê nie, om die nodige erkenning te kry, om na waarde geskat te word en om soveel moontlik speelkans te kry nie? Ja, daar is verskeie redes waarom hulle oorsee speel: geld, transformasie, wedstrydpatrone wat afgedwing word en waarby hulle nie aanpas nie en dat hul vaardighede en talente nie na behore geskat en ontwikkel is nie. Die ellelange lys Springbokke wat in Europa speel, raak net al hoe langer: onder meer Duane Vermeulen, Francois, Louw, Schalk Burger, Arno Botha, Franco van der Merwe, Flip van der Merwe, Juandré Kruger, Vincent Koch, Marcel van der Merwe, Werner Kruger, Jannie du Plessis, Bismarck du Plessis, Faf de Klerk, Ruan Pienaar, Piet van Zyl, Pat Lambie, Francois Steyn, Rohan Janse van Rensburg (hy het twee van Sale se drieë gedruk, en keer darem oor twee maande terug), Bryan Habana, JP Pietersen, Jan Serfontein, Cobus Reinach en Willie le Roux. En dan praat ons nie van die magdom ander talentvolle spelers soos Cheslin Kolbe, Paul Jordaan, Duhan van der Merwe, Jaco van der Walt, Jacques du Plessis, Jean Kleyn, Gerbrandt Grobler, Paul Willemse en Chris Cloete nie. Daarby is daar ŉ rits ander spelers soos onder andere CJ Stander, Brad Barritt, WP Nel, Quinn Roux, Don Armand en Scott Spedding wat vir ander lande toetsrugby speel. En wat nog van die hordes Suid-Afrikaanse spelers wat in, en nou selfs ook vír, Japan speel? Maar kom ons wees eerlik, as die sowat 370 Suid-Afrikaners wat nou in Europa speel, nie gewaai het nie, waar sou hulle in Suid-Afrika ingepas het? Wat sou van die 370 spelers geword het wat agtergebly het? Die bus is oorvol, daar is nie meer plek vir almal nie.